ג'יי טריאנו

הווארד ג'יימס "ג'יי" טריאנו (באנגלית: Howard James "Jay" Triano; נולד ב-21 בספטמבר 1958) הוא כדורסלן עבר ומאמן כדורסל קנדי, המשמש כעוזר מאמן של קבוצת שארלוט הורנטס מליגת ה-NBA. בין השנים 2008–2011 היה המאמן הראשי של טורונטו ראפטורס, ובעונת 2017/2018 אימן את פיניקס סאנס. כמו כן, אימן טריאנו את נבחרת קנדה בכדורסל בין השנים 1998–2004 ובין השנים 2012–2019. טריאנו נולד בעיר טילסונבורג הסמוכה ללונדון שבאונטריו, קנדה. בין השנים 1977–1981 למד באוניברסיטת סיימון פרייזר אשר בברנבי, קולומביה הבריטית, ולאורך תקופת לימודיו שיחק בקבוצת הכדורסל של האוניברסיטה, בעמדת הקלע. בקבוצת האוניברסיטה שיתף פעולה עם האצן טרי פוקס. בדראפט ה-NBA‏ 1981 נבחר טריאנו בבחירה ה-179 (סיבוב שמיני), על ידי לוס אנג'לס לייקרס, אך לא זכה לחוזה בקבוצה. עד שנת 1986 שיחק במספר קבוצות במקסיקו, וכן בפנרבחצ'ה הטורקית. בין השנים 1978–1988 שיחק עבור נבחרת קנדה בכדורסל, ואף היה הקפטן של הנבחרת בין השנים 1981–1988. בכל ארבעת הטורנירים של אולימפיאדת לוס אנג'לס (1984), אליפות העולם 1982, אליפות העולם 1986 ואולימפיאדת סיאול (1988) היה טריאנו הקלעי המוביל של קבוצתו, עם ממוצע כולל של 16.4 נקודות למשחק. הישג השיא של קנדה באותה תקופה היה העפלה לשלב חצי הגמר בטורניר אולימפיאדת לוס אנג'לס, אותו סיימה במקום הרביעי. מיד לאחר פרישתו ממשחק בשנת 1988 מונה למאמן קבוצת הכדורסל של אוניברסיטת סיימון פרייזר, בה שיחק בעבר כסטודנט, ונשאר בתפקיד עד שנת 1995. בין השנים 1995–2002 שימש כ"מנהל קשרי קהילה" עבור קבוצת ונקובר גריזליס מליגת ה-NBA. לקראת עונת 2002/2003 מונה לעוזר מאמן בטורונטו ראפטורס, ועד לשנת 2008 נשאר בתפקיד תחת המאמנים הראשיים לני וילקינס, קווין אוניל וסם מיטשל. בעונות 2007 ו-2008 העפילה טורונטו לשלב הפלייאוף, אך בשני המקרים הודחה ממנו בסיבוב הראשון. בדצמבר 2008, כאשר עמד מאזן הקבוצה בעונת 2008/2009 על 8 ניצחונות ו-9 הפסדים, פוטר מיטשל מאימון הקבוצה, וטריאנו מונה כמחליפו. בכך הפך למאמן הראשי השני בתולדות ה-NBA, אחרי מייק ד'אנטוני, המחזיק באזרחות שאינה אמריקאית. עד לסיום אותה עונה רשמו הראפטורס מאזן שלילי 25–40, והם סיימו את העונה במקום ה-13 באזור המזרחי. בשתי העונות הבאות השיגה הקבוצה מאזן כולל של 62 ניצחונות ו-102 הפסדים, ובשתיהן החמיצה את הפלייאוף. באותה תקופה בלטו בקבוצה השחקנים כריס בוש, אנדראה ברניאני וחוסה קלדרון. ביוני 2011 עזב טריאנו את תפקידו כמאמן הקבוצה, ועבר לשמש כראש מחלקת הסקאוטינג של הראפטורס. בין השנים 2012–2016 שימש כעוזר מאמן בפורטלנד טרייל בלייזרס, תחת המאמן טרי סטוטס. במאי 2016 מונה לעוזר מאמן בפיניקס סאנס, תחת ארל ווטסון. כבר לאחר 3 משחקים בעונת 2016/2017, מתוכם שני הפסדים בפערים של 48 ו-42 נקודות, פוטר ווטסון מתפקידו והוחלף על ידי טריאנו. עד לסיום העונה העמידו הסאנס מאזן של 21 ניצחונות ו-58 הפסדים, אשר הציב אותם במקום האחרון באזור המערבי. לקראת עונת 2018/2019 הצטרף לצוות האימון של ג'יימס בורגו, מאמן שארלוט הורנטס. בשנת 1998 מונה טריאנו למאמן הראשי של נבחרת קנדה בכדורסל. בתקופתו כמאמן הנבחרת הוביל אותה לזכיות במדליית הכסף באליפות האמריקות 1999 ובמדליית הארד באליפות האמריקות 2001. בטורניר הכדורסל של אולימפיאדת סידני (2000) הפסידה קנדה מול נבחרת צרפת בשלב רבע הגמר, וסיימה במקום השביעי. רכז הנבחרת, סטיב נאש, הוביל את כל שחקני הטורניר עם ממוצע של 6.9 אסיסטים למשחק. בשנת 2004 פוטר טריאנו מתפקידו, והוחלף על ידי ליאו ראוטינס. בשנת 2008 מונה לעוזר מאמן בנבחרת ארצות הברית, תחת המאמן מייק ששבסקי. בטורניר אליפות העולם בכדורסל 2010 ניצחה ארצות הברית את כל תשעת משחקיה בהפרש ממוצע של כ-25 נקודות, וזכתה במדליית הזהב. בין השנים 2012–2019 חזר לאמן את נבחרת קנדה. לאורך התקופה זכה עם הנבחרת במדליית הארד באליפות האמריקות 2015, וסיים עמה במקומות השישי והשמיני, בהתאמה, בטורנירי אליפות האמריקות 2013 ו-2017. לקראת גביע העולם בכדורסל 2019 הוחלף כמאמן הנבחרת על ידי ניק נרס. מדיה וקבצים בנושא ג'יי טריאנו בוויקישיתוף פרופיל, באתר Basketball-Reference פרופיל אולימפי, באתר olympedia.org פרופיל, באתר פיב"א סטטיסטיקות האימון של טריאנו, באתר basketball-reference.com ביוגרפיה של טריאנו, באתר olympic.ca רשימת הנבחרים בדראפט 1981, באתר basketball-reference.com פרופיל של טריאנו באולימפיאדת לוס אנג'לס, באתר פיב"א טריאנו מחליף את מיטשל כמאמן הראפטורס, באתר ESPN,‏ 4 בדצמבר 2008 טריאנו, ואנטרפול ויוז מצטרפים לצוות האימון של פורטלנד, באתר columbian.com,‏ 16 באוגוסט 2012 טריאנו מונה לעוזר מאמן בפיניקס, באתר nbcsports.com,‏ 18 במאי 2016 אחרי 3 משחקים: ארל ווטסון פוטר מפיניקס, באתר ערוץ הספורט, 23 באוקטובר 2017 טריאנו מצטרף לצוות האימון של שארלוט, באתר charlotteobserver.com,‏ 24 במאי 2018 נבחרת ארצות הברית באליפות העולם 2010, באתר USA Basketball טריאנו חוזר לאמן את נבחרת קנדה, באתר cbc.ca,‏ 23 באוגוסט 2012 ניק נרס ממונה למאמן נבחרת קנדה, באתר basketball.ca,‏ 24 ביוני 2019